|  |
| --- |
|  |

# Informasjonshefte for reipå barnehage



***Reipå barnehage skal være en arena for lek, læring, trygghet og glede***

**Velkommen**

Vi ønsker barn og foreldre hjertelig velkommen til Reipå barnehage, og håper vi vil få et godt samarbeid.

Dette informasjonsheftet gir vi ut til alle nye som kommer til barnehagen. Her vil dere finne nyttig informasjon om barnehage til bruk i hverdagen.

**Hva er en barnehage?**

En barnehage er en godkjent pedagogisk tilrettelagt virksomhet på dagtid, for barn i alderen 0-6 år. Barnehagen skal være et supplement til hjemmet, og virksomheten skal sikre barn omsorg og støtte i sin utvikling. I barnehagen skal barna få utfolde seg i trygge omgivelser sammen med andre barn, og få oppleve felleskapet med mennesker utenfor sin egen familie.

Reipå barnehage er opptatt av å jobbe etter gjeldene regler og forskrifter, her kan nevnes Lov om barnehager, Barneloven, Rammeplan for barnehager, arbeidsmiljøloven og Miljøretta helsevern for barnehager og skoler.

**Fakta om Reipå barnehage.**

Reipå barnehage er en barnehage med 66 plasser for barn i alderen 0-6 år. Barnehagen ligger i Lyngveien 18 på Reipå. Barnehagen har flotte lokaler, med gode arbeidsforhold for både store og små.

Vi har stort fokus på natur og friluftsliv, nærmiljø og samfunn. Vi er mye ute på tur og har et flott referanseområde "puinn Tuven" med gapahuk, og bruker ofte fjæra og idrettsparken som begge ligger i gangavstand fra barnehagen.

Vi har to baser i barnehagen, Rød base for barn i alderen 0-3 år og Grønn base for barn i alderen 3-6 år. Barna er delt i aldersbestemte team som alle ledes av hver sin barnehagelærer. Barna delt inn i totalt 5 team, som alle har dyrenavn. I tillegg har vi et stort fellesareal med et stort felles kjøkken, grovmotorisk rom, formingsrom og mediatek.

**Barnehagens visjon:**

*Reipå barnehage skal være en arena for lek, læring, trygghet og glede!*

**Seksjon undervisnings visjon:**

*Lære for livet!*

**Adresser og telefon:**

**Adresse:** Reipå barnehage

Lyngveien 18

8146 Reipå

**Telefon:**

|  |  |
| --- | --- |
| **Navn** | **Nummer** |
| Kontor - styrer | 995 94 284 |
| Mobiltelefon rød base team marihøne og mus | 906 32 898 |
| Mobiltelefon grønn base – team bjørn | 906 69 455 |
| Mobiltelefon grønn base – team rev og hare | 906 60 638 |
| e-post til styrer: simon.engen.aag@meloy.kommune.no |  |
| Styrers mobil | Simon 99594284  Trine  41540826 |

Hjemmeside: [www.meloy.kommune.no/reipa-barnehage](http://www.meloy.kommune.no/reipa-barnehage)

**Åpningstider:**

Barnehagen har åpnet mandag til fredag fra kl.0700 til kl.1630.

Barnehagen er stengt alle helge- og høytidsdager. Julaften, nyttårsaften og påskeaften har barnehagen åpent fra 7-12.

**Personalressurser:**

Reipå barnehage har 5 barnehagelærere og 7 fagarbeidere/assistenter. Enkelte år har barnehagen ekstra ressurser på noen av teamene, i forbindelse med spesialpedagogiske tiltak. Dette er innregnet i dette årets ressurser. Barnehagelærerne har alle hovedansvaret for hvert sitt team.

**Organisering og informasjon:**

Reipå barnehage er en kommunal barnehage. Vi arbeider med aldersbestemte team, som består av de ulike dyregruppene våre. Vi er inndelt i 5 team, alle med hver sin pedagogiske leder.

Dette gir oss team hvor barna får være, og arbeide sammen med, jevnaldrende barn som er kommet på rimelig samme sted utviklingsmessig, noe som gjør det lettere for oss å tilpasse gode opplegg og aktiviteter som stimulerer barna på en god og utviklende måte.

Barnehagen har en felles årsplan som beskriver overordna satsningsområder og overordna målsettinger. Ut fra denne lager vi årshjul for de ulike basene, slik at opplegg og aktiviteter tilpasses barnas alder og forutsetninger. Årshjulene viser hovedoverskrifter og mål, knyttet til våre to valgte hovedområder. Nærmere beskrivelse av aktiviteter og opplegg blir fortløpende presentert i teamenes periodeplaner. I etterkant blir planene evaluert og arbeidet blir dokumentert gjennom bilder.

På barnehagens hjemmeside finner dere planer, nyheter, HMS for barn, referat fra foreldremøter og samarbeidsutvalg, beredskapsplaner med mere. Det er viktig at dere som foreldre/foresatte følger med på barnehagens hjemmeside.

Visma flyt barnehage er den viktigste kanalen vår for informasjon og kommunikasjon med foreldrene. Her finner dere dagbøker med bilder og felles beskjeder.

**Barnehagens dagsrytme:**

|  |  |
| --- | --- |
| **klokkeslett** | **aktivitet** |
| 0700 | Vi åpner, fri aktivitet og lek |
| 0730-0830 | Fleksibel frokost. Barna spiser etter hvert som de kommer, etter behov. De øvrige barna leker rundt i barnehagen. Skal barna spise frokost i barnehagen må de komme i barnehagen innen kl.0815. |
| 0900-1030 | Gruppeaktiviteter/samlingsstunder. Teamarbeid.  Bleieskift, toalett, pottetrening, påkledning. |
| 1030-1230 | Utelek, turer  Legging og soving etter individuelle behov |
| 1045 | Knekkebrød og grønnsaker |
| 1115 | Lunsj rødbasen |
| 1230 | Lunsj grønnbasen |
| 1230-1630 | Voksenstyrte aktiviteter og frilek inne og ute |
| 1430 | Fruktmåltid |
| 1630 | Barnehagen stenger |

Dagsrytmen er veiledende og planer for de ulike dagene vil være noe forskjellig ut fra aktiviteter som foregår.

**Samarbeid barnehage – hjem:**

I barnehagelovens §1 står det at «*Barnehagen skal gi barn under opplæringspliktig alder gode utviklings-og aktivitetsmuligheter i nær forståelse med barnas hjem*»

Et godt samarbeid mellom barnehage og hjem legger grunnlaget for at barnet får en god dag, både i og utenfor barnehagen. For at samarbeidet skal fungere best mulig må forholdet mellom partene være preget av gjensidighet, tillit og respekt.

Vi i Reipå barnehage er her for barnet ditt. I en travel hverdag er det viktig å informere hverandre, gi råd, støtte hverandre og være åpne om ting som har betydning for barnet. Det være seg hvordan dagen/helgen har vært, hvordan man har det generelt, status (endringer i familiesituasjonen), ideer, spørsmål og tilbakemeldinger. Det vi kan snakke om å få informasjon om klarer vi å finne ut av og på gjort noe med. Kontakten mellom de voksne ved henting og bringing til og fra barnehagen er viktig for barna.

Personalet, inkludert vikarer/lærlinger/skoleelever, skriver under skjema for taushetsplikt i følge liv om barnehager § 20. Det blir også gjennomgått med alle hva taushetsplikten innebærer.

Barnehagen har to foreldremøter i året, og tilbyr foreldresamtale vår og høst. Ta kontakt om dere har behov for flere samtaler. Ellers tilbys nye barn en oppstartsamtale.

**Sikkerhet og ansvar:**

**Forsikring:**

Alle barna som går i barnehagen er forsikret den tiden de er i barnehagen. Dette gjelder på tur til og fra barnehage, og i all aktivitet både innenfor og utenfor barnehagens område og på turer i barnehagens regi. Mer informasjon om barnehagens forsikringsordning finner du på barnehagens hjemmeside her:

<http://www.meloy.kommune.no/no/Virksomheter1/skult-artikkel/Reipa-barnehage/HMS/Kollektiv-ulykkesforsikring--barn-i-barnehage/>

**Hente- og bringesituasjon:**

Barnehagens personale har ansvaret for barnet fra foreldrene forlater det til barnet blir hentet igjen. Personalet skal til enhver tid vite hvilke barn som er i barnehagen. Derfor må ikke barnet forlates eller hentes før foreldrene (ev.andre som bringer/henter) har snakket med personalet. Skal andre enn foreldrene hente må det gis informasjon om dette til barnehagen.

**Transport:**

Vi transporterer ikke barna i private biler. Vi tar noen ganger buss hvis vi skal på aktiviteter/opplegg utenfor gangavstand.

**Beredskapsplaner:**

På barnehagens hjemmeside finner du barnehagens beredskapsplaner, disse ligger under «HMS for barn»:

* Beredskapsplan for brannvern
* Beredskapsplan for turer
* Beredskapsplan for ulykke, død og kriser
* Rutinebeskrivelse for å sikre at barn ikke kommer bort fra barnehagens
* Barnehagens smittevernplan
* Rutiner for mathåndtering og kjøkkenhygiene

**Medisinering:**

Barnehagen har egne retningslinjer for utdeling av medisiner i barnehagen.

**Målsetting**

•sikre at barn som trenger medisiner i skoletiden/ i barnehagen får riktige medisiner til rett tid og på riktig måte.

•sikre at personalet som deler ut medisiner gis tilstrekkelig kunnskap og informasjon

•gjøre foresatte trygge på at skole/barnehage ivaretar medisinhåndteringen på en betryggende måte

**Ansvar**

Foreldre har ansvar for medisinering av sine barn.

Dersom legemidler må tas i den tiden barnet er i skole/SFO/barnehage, og barnet trenger hjelp til dette, skal det inngås en avtale mellom foresatte og skole/ SFO/ barnehage om hvordan dette skal gjøres. Avtalen skal være skriftlig.

Personalet skal ikke på egen hånd foreta medisinering med reseptfrie preparater som f.eks. smertestillende eller febernedsettende.

**Når et barn må ta faste medisiner i skoletiden eller i barnehagen**

Når personalet skal utlevere legemidler mens barnet er på skolen/SFO/i barnehagen, skal foresatte levere tydelig skriftlig informasjon (medikamentoversikt) som viser de medisiner barnet bruker, og gi personalet informasjon og veiledning i hvordan medisinene brukes.

**Du finner retningslinjene og de ulike skjema som kan benyttes i på barnehagens hjemmeside her:**

<http://www.meloy.kommune.no/no/Virksomheter1/Enhet-helse/Helsestasjonsvirskomheten/Helsesostertjenesten/Utdeling-av-medisiner-i-barnehager-skoler-og-SFO/>

Ta kontakt med din barnehage, skole, helsestasjon eller fastlege for mer informasjon og utfylling av skjema.

**Sykdom:**

Når barnet er sykt må det være hjemme fra barnehagen. Personalet har ikke anledning til å være inne med syke barn i utetiden. Derfor må barnet være helt frisk etter sykdom før det kommer tilbake til barnehagen. Ved sykdom og fravær har barnehagen og foreldrene et gjensidig orienteringsansvar.

Blir barnet syk i barnehagen, vil foreldrene bli kontaktet og barnet skal da hentes. Ved oppkast/diare skal det gå 48 timer etter symptomer før barnet kan komme i barnehagen igjen.

**Praktiske opplysninger:**

**Fravær og ferie**

Dersom barnet er forhindret fra å komme til vanlig tid, eller blir borte hele dagen pga. sykdom skal barnehagen ha beskjed helst innen kl.930 samme dag. Dette pga. turer og lignende.

Ved ferie (høst/vinter/jul/påske/sommer) får dere et skjema som dere fyller på, slik at vi vet om barna skal ha fri eller skal komme i barnehagen. Alle barna skal ha minimum 3 uker sammenhengende sommerferie.

**Betaling**

Det betales for 11 mnd i året, kostpenger kommer i tillegg på faktura som du får i posten fra Meløy kommune.

**Bursdagsfeiring**

Vi markerer barnas bursdager med å flagge utenfor barnehagen, barnet får krone, bursdagssang og ekstra oppmerksomhet gjennom barnehagedagen.

**Bilder på barnehagens hjemmeside**

I forbindelse med at barnehagen legger ut informasjon vil det av og til være aktuelt å legge ut bilder av barna, og skrive om aktiviteter som foregår i barnehagen. Dette kommer til å være av barn i lek, og barn i barnehagerelatert virksomhet.

Det kan være enkelte bilder hvor det kan være mulig å gjenkjenne enkeltbarn, men det vil ikke bli lagt ut navn sammen med bildene. Vi ber alltid om skriftlig samtykk, og foreldrene får utdelt eget skjema for dette ved oppstart.

**Klær og merking**

Vi ber om at alt av klær, skotøy, og utstyr blir tydelig og synlig merket med barnets navn. Dette for å unngå at klær blir borte og for å lette arbeidet til personalet.

Det er også viktig at barnet til en hver tid har variere klær til ulike typer vær tilgjengelig i barnehagen, været skifter fort og vi er mye ute. Barna voksne gjerne i rykk og napp, vær derfor vennlig å sjekke i ny og ne om at klærne passer til barnet.

Det er også viktig at barna har rikelig med skifteklær i barnehagen, de blir ofte skitne eller våte.

**Her er en listen med klær og utstyr som barnet trenger gjennom året:**

* Barn som sover i barnehage i vogn må ha med vogn med sele, regntrekk, fluenetting og vognpose etter årstid.
* Regntøy og støvler
* Utedress
* Ytterjakke
* Ull- eller fleecebukse
* Ull- eller fleecejakke/genser
* Hals eller buff (helst ikke skjerf)
* Lue (tykkelse etter årstid)
* Ullsokker og ullundertøy
* Votter, helst to par
* Utesko, etter årstid, som barnet kan leke i.
* Skiftetøy: sokker, truser, stilongs, trøye, genser, bukse.
* Bleier med teip i sidene til bleiebarn.

**Planleggingsdager**:

Barnehagen har stengt 5 dager i året på grunn av planlegging. Disse dagene finner du i barnehageruta på barnehagens hjemmeside.

**Mat:**

Barna får servert all maten de trenger i barnehage. Vi følger retningslinjene for kosthold i barnehager, og har gjennom 5-om-dagen forpliktet oss til å ha frukt og grønt til alle måltider. Viktig at vi får informasjon om eventuelle allergier, slik at vi får tilrettelagt for dette.

**Ulike lister for de minste:**

På badet på rødbasen henger det lister om stell. Soveliste ligger i Visma.

**Oppsigelse:**

Ved oppsigelse av barnehageplass gjelder 1 mnd. Oppsigelse. Oppsigelsestiden er fra den 1. i måneden. Unntak: Barnehageplasser som sies opp etter 1. april må det betales for ut barnehageåret, med mindre barnet flytter eller rammes av sykdom ut over en måned.

[**Oppstart og tilvenning**](https://meloy.kommune.no/enheter/meloybarnehagene/reipa-barnehage/#Oppstart%20og%20tilvenning)

Når barnet ditt har fått barnehageplass hos oss, vil dere motta et brev fra oss som inneholder et informasjonshefte og noen opplysningsskjema. Dette er det lurt å sette seg inn i før barnet starter i barnehagen.

Dere er også hjertelig velkommen til å komme innom barnehagen på besøk i forkant av oppstart. Da kan dere få en omvisning og dere og barnet får møte barn og voksne som er i barnehagen fra før.

Når barnet starter i barnehagen får det en egne garderobehyller med plass til klær, sko og utstyr. Ytterklær pg skotøy må tas med hjem den siste dagen i hver uke. Har barnet barnevogn i barnehagen kan denne stå i barnehagens vognrom.

**Tilvenning:**

Når barnet begynner i barnehagen bruker vi ofte de første 5 dagene til en tilvenningsfase for barnet(varigheten vurderes ut fra hver enkelt barns behov). De 3 første dagene må dere være sammen med barnet. I løpet av disse dagene får vi muligheten til å bli kjent med dere, og dere får oppleve barnehagen fra innsiden. Barnet har faste voksne på sitt team som tar ekstra vare på barnet den første perioden spesielt.

**Dag 1:**

Dere kommer til barnehagen og blir i 2-4 timer. Denne dagen brukes til å bli litt kjent med hverandre og basen. Første dagen skal foreldrene være i barnehagen hele dagen.

**Dag 2 og 3:**

Dere kommer etter avtale med personalet og blir i 3-5 timer. Dagen avsluttes ut fra barnets behov. Barnet kan eventuelt også sove i barnehage. Foreldrene legger barnet disse dagene.

**Dag 4 og 5:**

Etter avtale med ped.leder.

En av disse dagene får dere tilbud om oppstartssamtale med deres pedagogiske leder.  Dersom barnet blir trist eller urolig den første perioden det er alene i barnehagen, tar vi kontakt med dere. Det er derfor viktig at vi kan nå dere på telefon.

**Bringing og henting:**

Bruk gjerne litt tid på morgenen hvis du har mulighet til det. Si tydelig i fra til barnet når du går. Blir barnet lei seg, får det trøst og støtte av de voksne på teamet. Når du har sagt "hadet" er det viktig at du går og ikke trekker ut tiden, det gjør det verre for barnet.

Det er viktig å sette av nok tid når du skal hente barnet. Dette fordi du må ha anledning til å snakke med de ansatte, lese informasjon som henger oppe, og la barnet ditt få tid til å avslutte en lek/aktivitet.

Noen tips:

Les informasjon du har fått utdelt, sett deg inn i barnehagens hjemmeside og følg med på beskjeder i Visma.

Hvis dere lurer på hvordan barnet har det, er det bare å ringe til oss.

Dersom barnet ikke kommer i barnehage, er syk eller skal ha fri, vil vi gjerne ha beskjed om dette på forhånd eller samme dag innen kl.930.

Still alle spørsmål du måtte ha, ingen spørsmål er for små eller for rare, vi er her for deg og barnet ditt.

Si fra om det er noe du ikke er fornøyd med, det vi får vite om kan vi gjøre noe med.

Vi er også glade for postive tilbakemeldinger.

Vi ser frem til å møte barnet og deg/dere og håper dere får en fin tid hos oss:-)